Landets embedsmænd skal i fremtiden tåle at blive indkaldt og konfronteret ansigt til ansigt af politikerne på Christiansborg.

Det mener Folketingets formand, Pia Kjærsgaard (DF).

Hun sætter nu alle sejl til for at udskifte langvarige og milliondyre kommissioner med såkaldte parlamentariske høringer, hvor politikerne som noget nyt får lov at afhøre både ministre og embedsmænd.

Det skriver Politiken lørdag.

- I mange tilfælde tager en undersøgelseskommission så lang tid, at når den er færdig, kan ingen huske, hvorfor den blev nedsat, siger Kjærsgaard til Politiken.

- Samtidig er de meget bekostelige. I dag mangler vi et organ imellem et åbent samråd og en undersøgelseskommission.

Venter bred opbakning

Hun understreger, at undersøgelseskommissioner fortsat bør nedsættes i meget alvorlige sager.

Men generelt har kommissioner og advokatundersøgelser taget overhånd.

Pia Kjærsgaard siger, at hun venter en bred opbakning til en ny kontrolinstans i Folketingets Præsidium, og at hun vil måles og vejes på, om det er lykkedes at indføre et nyt system, den dag hun ikke længere er formand for tinget.